कांग्रेसजन के अहसास के छाले इसलिए नहीं फूटे हैं कि आपके मरहम पर उनका भरोसा अब भी क़ायम है। लेकिन यह छालों पर संजीदगी से गौ2र करने का समय है। अब यह समय बार-बार नहीं आएगा। कांग्रेस-राह में बांबियां खोजने के लिए आपको ज़माने भर में घूमने की ज़रूरत नहीं है। अपनी आस्तीनों को ही झाड़ कर देख लेना काफी है। प्रधानमंत्री बनने के तीन महीने बाद नरेंद्र मोदी ने शिक्षक दिवस पर विज्ञान भवन में एक दृष्टिहीन बालिका के सवाल पर जवाब दिया था कि ‘अगर मैं अनुशासित नहीं होता तो यहां नहीं पहुंच पाता। मैं सबसे काम लेता हूं। खुद से भी खूब काम लेता हूं।’ हमारी मुसीबत यह है, राहुल जी, कि हम आपसे तो खूब काम लेते हैं, लेकिन आप हमसे कोई काम नहीं ले पाते हैं। ऐसा इसलिए है कि आपके आसपास गाल बजाने वालों ने देश भर में लाखों कमेरों से आपको काट दिया है।